SKRIFTLIG FORESPØRGSEL P-1681/02

af Bart Staes (Verts/ALE) til Kommissionen

(6. juni 2002)

Om: Indrejsedokumenter til Kosovo

En del kosovarer, der har fået lovmæssig opholdstilladelse i Belgien i medfør af en lov om regularisering af situationen for personer uden papirer, kæmper med store problemer for at få indrejsedokumenter til Kosovo, hvor de kommer fra. Teoretisk har de to muligheder for at opnå rejsetilladelse til Kosovo: Enten kan de henvende sig til UNMIK-administrationen i Kosovo eller til Jugoslaviens ambassade i Belgien. I praksis står de berørte kosovarer i begge tilfælde over for enorme problemer. Hos UNMIK er er tale om en omstændelig og indviklet administrativ procedure, og der er her mest tale om presserende sager (dødsfald etc.). Den anden mulighed har egentlig intet retsgrundlag på grund af Kosovos nuværende internationale status og på grund af, at de nyvalgte institutioner i Kosovo ikke har nogen som helst administrative forbindelser med Beograd. Den jugoslaviske ambassade i Belgien misbruger situationen ved at lade disse kosovarer underskrive en erklæring om tilhørsforhold til Serbien og ved at kræve enorme gebyrer. Der har været talt om beløb på 1 000 til 1 500 EUR.

Derfor bedes Kommissionen besvare følgende spørgsmål: Er Kommissionen bekendt med disse problemer og forhold, og er Kommissionen rede til at tage kontakt til UNMIK-administrationen i Kosovo og til de føderale belgiske myndigheder med henblik på at sikre kosovarerne ret til fri bevægelighed?

Er Kommissionen rede til over for de serbiske myndigheder i Beograd at protestere kraftigt over sagsbehandlingen på ambassaden i Belgien?

Kan Kommissionen, mens der ventes på en definitiv ordning, opfordre de berørte instanser til at gennemføre en tidsbegrænset overgangsordning?

Svar afgivet på Kommissionens vegne af Chris Patten

(5. juli 2002)

FN's midlertidige administrerende mission i Kosovo (UNMIK) kan kun udstede rejsedokumenter til personer med fast bopæl i Kosovo.

For at få udstedt et UNMIK-rejsepapir skal ansøgeren være indregistreret i Kosovo (dvs. være indehaver af en UNMIK-identitetskort) og have ansøgt om et rejsedokument. Den pågældende procedure er hurtig og effektiv. Ansøgningen registreres og dokumentet udstedes af bopælskommunen, og proceduren tager normalt kun ca. tre uger.

For indrejse til Kosovo følger UNMIK i samarbejde med den internationale sikkerhedsstyrke i Kosovo (KFOR) en streng kontrolpolitik i overensstemmelse med dens mandat, jf. FN's Sikkerhedsråds resolution 1244, og på grund af de sikkerhedshensyn, der er nødvendige i regionen som helhed. Det er vigtigt at notere, at der ikke er visakrav for indrejse til Kosovo.

Flygtninge, der er lovlig bosat i et andet land, f.eks. i Belgien, har ikke fast bopæl i Kosovo. Deres status er reguleret af de respektive nationale love og bestemmelser i deres bopælsland, som kan være midlertidige eller foreløbige ordninger indført af den pågældende stat.

Personer med oprindelse i Forbundsrepublikken Jugoslavien, som ikke har fast bopæl i Kosovo, og hvis bopælsland ikke udsteder foreløbige internationalt anerkendte papirer, kan kun opnå identitetspapirer hos myndighederne i Forbundsrepublikken Jugoslavien. Sikkerhedsrådets resolution 1244 bekræfter Forbundsrepublikken Jugoslaviens suverænitet og territoriale integritet. Identitetspapirer fra Forbundsrepublikken Jugoslavien kan fås gennem landets netværk af ambassader i udlandet, eller hvilket er en forbedring af de tidligere procedurer på det jugoslaviske forbindelseskontor i Pristian.

Kommissionen har ikke kendskab til uregelmæssigheder i forbindelse med pasudstedelse fra Forbundsrepublikken Jugoslaviens diplomatiske repræsentationer, men vil overbringe det ærede medlems bekymringer til Forbundsrepublikken Jugoslaviens ambassade i Belgien.